聽平戎操
作者：歐陽修
朝代：宋

paragraphs: 西戎負固稽天誅，勇夫戰死智士謨。
上人知白何爲者，年少力壯逃浮屠。
自言平戎有古操，抱琴欲進爲我娛。
我材不足置廓廟，力弱又不堪戈殳。
遭時有事獨無用，偷安飽食與汝俱。
爾知平戎競何事，自古無不由吾儒。
周宣六月伐獫狁，漢武五道征匈奴。
方叔召虎乃真將，衛青去病誠區區。
建功立業當盛日，後世稱詠於詩書。
平生又欲慕賈誼，長纓直請繫單于。
當衢理檢四面啟，有策不獻空踟躕。
慙君爲我奏此曲，聽之空使壯士吁。
推琴置酒恍若失，誰謂子琴能起予。